Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (l-applikazzjoni EGF/2011/021 NL/Zalco mill-Pajjiżi l-Baxxi) /* COM/2012/0450 final */





MEMORANDUM TA’ SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, bil-limitu massimu annwali ta' EUR 500 miljun minbarra l-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fit-28 ta’ Diċembru 2011, il-Pajjiżi l-Baxxi ppreżentaw l-applikazzjoni EGF/2011/021 NL/Zalco għal kontribuzzjoni finanzjarja mill-FEG, wara li ngħataw is-sensji minn Zalco Aluminium Zeeland Company NV u minn żewġ ditti fornituri (ECL Services Netherlands bv u Start) fil-Pajjiżi l-Baxxi. Wara analiżi bir-reqqa ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament, intlaħqu. TAQSIRA TAL-APPLIKAZZJONI U ANALIŻI Dejta ewlenija: || Nru ta' Referenza tal-FEG || EGF/2011/021 Stat Membru || Il-Pajjiżi l-Baxxi Artikolu 2 || (a) Intrapriża primarja || Zalco Aluminium Zeeland Company NV Fornituri u produtturi fl-istadju aħħari ta’ produzzjoni || 2 Perjodu ta’ referenza || 01.12.2011 – 27.12.2011 Data ta' bidu għas-servizzi personalizzati || 02.01.2012 Id-data tal-applikazzjoni || 28.12.2011 Sensji matul il-perjodu ta’ referenza || 616 Sensji qabel u wara l-perjodu ta' referenza || 0 Sensji totali eliġibbli || 616 Ħaddiema li ngħataw is-sensja li mistennija jipparteċipaw fil-miżuri || 616 Nefqa għas-servizzi personalizzati (EUR) || 2 185 145 Nefqa għall-implimentazzjoni tal-FEG[3] (EUR) || 113 329 Nefqa għall-implimentazzjoni tal-FEG (%) || 4,93 Baġit totali (EUR) || 2 298 474 Kontribuzzjoni tal-FEG (65 %) (EUR) || 1 494 008 1. L-applikazzjoni kienet ippreżentat lill-Kummissjoni fit-28 ta’ Diċembru 2011 u kienet issupplimentata b'tagħrif addizzjonali sat-18 ta’ Ġunju 2012. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u kienet ippreżentata fil-perjodu speċifikat ta’ 10 ġimgħat imsemmi fl-Artikolu 5 ta’ dak ir-Regolament. Ir-rabta bejn is-sensji u l-bidliet strutturali ewlenin fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Sabiex tistabbilixxi r-rabta bejn is-sensji u l-kriżi finanzjarja u ekonomika globali, il-Pajjiżi l-Baxxi jargumentaw li s-settur tal-aluminju Ewropew sofra minn tnaqqis f’daqqa fid-domanda tal-konsumatur (tnaqqis ta’ 25,7 % mill-medja tal-użu tal-aluminju tal-UE bejn l-2008 u l-2009)[4]. 4. Il-Pajjiżi l-Baxxi jispjegaw li l-produzzjoni ta' Zalco Aluminium Zeeland Company NV kienet dipendenti fuq l-industrija tal-kostruzzjoni u t-trasport (li tirrappreżenta 63 % tas-suq tal-utent aħħari ewlieni tal-prodotti tal-aluminju fl-Ewropa fl-2010)[5]. Il-biċċa l-kbira tal-produzzjoni ta' Zalco Aluminium Zeeland Company NV kienet manifatturata għall-industrija tal-laminazzjoni u l-estrużjoni. Kważi l-produzzjoni kollha tal-alloġġi tal-estrużjoni tagħhom kienet użata għall-industriji tal-kostruzzjoni u t-trasport, u b'mod partikolari fis-settur tal-karozzi. 5. Il-Pajjiżi l-Baxxi jargumentaw li Zalco Aluminium Zeeland Company NV sofriet minn tnaqqis fid-domanda – minħabba l-kriżi finanzjarja u ekonomika globali f’dawn iż-żewġ setturi li wasslu, wara t-tentattivi mingħajr suċċess biex jingħelbu d-diffikultajiet, għall-falliment fi tmiem l-2011. 6. Fil-Pjan ta' Rkupru Ekonomiku[6] tagħha, il-Kummissjoni kienet għarfet li bħala riżultat tal-kriżi, l-industrija tal-kostruzzjoni fl-UE rat tisbita fid-domanda. Id-dejta disponibbli[7] tikkonferma t-tnaqqis sinifikanti fir-ritmu ekonomiku fis-settur tal-kostruzzjoni, li naqas fis-27 pajjiż tal-UE għal tmien kwarti konsekuttivi (minn Q1/2009 sa Q4/2010) meta mqabbel mal-istess perjodu tas-sena preċedenti, l-aktar minħabba t-tnaqqis fl-investiment privat fis-settur residenzjali. 7. Il-Kummissjoni diġà għarfet li, billi xi 60-80 % (dan jiddependi fuq l-Istat Membru) tal-karozzi l-ġodda fl-Ewropa jinxtraw bl-għajnuna ta' kreditu, fil-bidu tat-tnaqqis fir-ritmu ekonomiku l-kriżi finanzjarja laqtet l-industrija tal-karozzi b'mod partikolarment sever. Skont l-Assoċjazzjoni Ewropea tal-Manifatturi tal-Karozzi (ACEA)[8], id-domanda għal vetturi bil-mutur ġodda fl-Unjoni Ewropea fl-2009 naqset b'5,8 % meta mqabbla mal-2008 u bi 13,4 % meta mqabbla mal-2007[9] is-sena ta' qabel il-kriżi. L-UE segwiet ix-xejra nnotata fil-livell dinji fejn id-domanda għal vetturi ġodda bil-mutur naqas b'5,6 % fl-2009 meta mqabbel mal-2008[10]. Minħabba dan it-tnaqqis fid-domanda, il-manifatturi tal-vetturi bil-mutur naqqsu l-produzzjoni tagħhom b'mod aktar drastiku. Fl-2009 il-produzzjoni tal-vetturi bil-mutur fl-UE naqset bi 17 % meta mqabbla mal-2008 u bi 23 % meta mqabbla mal-2007[11]. Din ix-xejra ’l isfel kompliet fl-2010. Fl-ewwel disa' xhur tal-2010, il-produzzjoni ta' vetturi bil-mutur fl-UE kienet 14,6 % inqas minn dik tal-istess perjodu fl-2008[12]. 8. L-argumenti ppreżentati fil-każijiet preċedenti[13] dwar l-industrija tal-vetturi bil-mutur u li fihom is-sensji kienu riżultat dirett tal-kriżi jibqgħu validi. 9. Il-Pajjiżi l-Baxxi jenfasizzaw wkoll li l-impatt negattiv tat-tnaqqis qawwi fir-ritmu tal-produzzjoni tal-aluminju (tnaqqis ta’ 21 % mill-produzzjoni medja tal-aluminju tal-UE bejn l-2008 u l-2009)4 fid-dħul ta' Zalco Aluminium Zeeland Company NV 10. L-awtoritajiet Olandiżi finalment żiedu f’dan il-kuntest li l-Qorti f’Middelburg iddikjarat lil Zalco Aluminium Zeeland Company NV bħala falluta fit-13 ta' Diċembru 2011. Prova tal-għadd tas-sensji u konformità mal-kriterji tal-Artikolu 2(a) 11. Il-Pajjiżi l-Baxxi ppreżentaw din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jeħtieġ mill-inqas 500 sensja fuq perjodu ta’ erba’ xhur f’impriza fi Stat Membru, inklużi ħaddiema mogħtija s-sensja mill-fornituri u l-produtturi 'l isfel fil-katina tal-produzzjoni. 12. L-applikazzjoni tikkwota total ta’ 616-il sensja (478 sensja minn Zalco Aluminium Zeeland Company NV; 18-il sensja mill-fornitur tagħha. l-ECL Services Netherlands bv u 120 minn Start) matul il-perjodu qasir ta’ referenza mill-1 sas-27 ta’ Diċembru 2011. Dawn is-sensji kienu kkalkulati kif ġej: Għal Zalco Aluminium Zeeland Company NV bl-użu tat-tielet inċiż tat-tieni paragrafu tal-Artikolu 2 tar-Regolament (KE) Nru 1927/2006, għal servizzi ta' ECL Services Netherlands bv bl-użu tal-ewwel inċiż u għal Start bl-użu tat-tieni inċiż. Spjegazzjoni tan-natura mhux prevista ta' dawk is-sensji 13. L-awtoritajiet Olandiżi jargumentaw li l-kuntest internazzjonali ma kienx favorevoli għal Zalco Aluminium Zeeland Company NV u kellu impatt fuq id-dħul tagħha b’mod mhux mistenni. 14. Zalco Aluminium Zeeland Company NV kienet diġà ppruvat mingħajr suċċess tnaqqas l-impatt tal-kriżi globali finanzjarja u ekonomika, billi addattat il-proċess tal-produzzjoni tagħha matul l-aħħar tliet snin (bl-għeluq ta’ 256 mill-592 forn industrijali tagħha fl-2009 u sussegwentement bil-ftuħ mill-ġdid ta’ 192 forn fl-ewwel kwart tal-2011). 15. Zalco Aluminium Zeeland Company NV ġarrbet spejjeż dejjem jogħlew tal-enerġija (partikolarment bejn April 2010 u Ottubru 2011). L-għeluq ta’ impjanti nukleari fil-Ġermanja wara d-diżastru nukleari fil-Ġappun ukoll ikkontribwixxa għal żieda oħra fl-ispejjeż tal-produzzjoni ta' Zalco Aluminium Zeeland Company NV (42 % minnhom kienu l-ispejjeż tal-enerġija). Il-prezz tal-enerġija ta' Zalco Aluminium Zeeland Company NV (euro/MWh). Identifikazzjoni tal-intrapriżi li taw is-sensji u l-ħaddiema li se jingħataw l-għajnuna 16. L-applikazzjoni tirrigwarda 616-il sensja: 478 f'Zalco Aluminium Zeeland Company NV; 18 fil-fornitur tagħha, ECL Services Netherlands bv u 120 mill-fornitur tagħha Start. Dawn il-ħaddiema kollha huma mistennija li jipparteċipaw fil-miżuri. 17. It-tqassim tal-ħaddiema identifikati huwa kif ġej: Kategorija || Numru || Perċentwal Irġiel || 593 || 96,27 Nisa || 23 || 3,73 Ċittadini tal-UE || 616 || 100,00 Ċittadini mhux tal-UE || 0 || 0,00 Minn 15 sa 24 sena || 25 || 4,06 Minn 25 sa 54 sena || 387 || 62,82 Minn 55 sa 64 sena || 115 || 18,67 Aktar minn 64 sena || 89 || 14,45 18. Fost il-ħaddiema identifikati hemm 27 ħaddiem li għandhom diżabilitajiet jew problemi tas-saħħa fit-tul. 19. Fir-rigward ta' kategoriji ta’ xogħol, it-tqassim huwa kif ġej: Kategorija || Numru || Perċentwal Maniġer || 13 || 2,11 Professjonali: || 32 || 5,19 Tekniċi || 273 || 44,32 Ħaddiema ta' appoġġ klerikali || 8 || 1,30 Ħaddiema involuti fil-qasam tas-servizzi u tal-bejgħ || 5 || 0,81 Operaturi tal-impjanti u tal-magni u dawk li jimmuntaw il-magni || 262 || 42,53 Okkupazzjonijiet elementari || 23 || 3,73 20. Skont l-Artikolu 7 tar-Regolament (KE) Nru 1927/2006, il-Pajjiżi l-Baxxi kkonfermaw li ġiet applikata, u se tkompli tiġi applikata, politika ta' ugwaljanza bejn in-nisa u l-irġiel kif ukoll politika ta' ebda diskriminazzjoni matul l-istadji varji tal-implimentazzjoni tal-FEG u, b'mod partikolari, għall-aċċess fil-FEG. Deskrizzjoni tat-territorju kkonċernat u l-awtoritajiet u l-partijiet interessati tiegħu 21. It-territorju kkonċernat mis-sensji huwa fir-reġjun tan-NUTS II ta’ Zeeland, provinċja tax-xlokk tal-Pajjiżi l-Baxxi. Il-fruntieri ta’ Zeeland fuq il-provinċji Olandiżi tal-Olanda tan-Nofsinhar u l-Brabant tat-Tramuntana u l-provinċji Belġjani tal-Fjandri tal-Punent, tal-Fjandri tal-Lvant u Antwerp. Zeeland għandha 381 730 abitant (fit-30 ta’ Settembru 2011). Zeeland tista’ titqies bħala suq żgħir tax-xogħol: il-lokazzjoni periferika tagħha fil-Pajjiżi l-Baxxi, is-sitwazzjoni tagħha bħala reġjun bil-fruntieri b’żoni kbar taħt l-ilma, u l-kobor relattiv ta’ Zeeland mal-istruttura ta’ gżira, pjuttost tirriżulta b’aċċess u mobilità limitati. 22. Il-partijiet interessati huma l-aġenżija tax-xogħol (UWV Werkbedrijf), l-istituzzjonijiet tal-għarfien (ROC Zeeland u Hogeschool Zeeland), l-għaqda ta' dawk li jħaddmu għal intrapriżi kbar (BZW: Brabants Zeeuwse Werkgevers), l-għaqda ta' dawk li jħaddmu għal intrapriżi żgħar u ta’ daqs medju (MKB Zeeland), it-trejdunjins li ġejjin: FNV Bondgenoten, CNV Vakmensen, l-għaqda tal-muniċipalitiajiet ta’ Zeeuwse (Vereniging Zeeuwse Gemeente), l-istituti għall-fondi tat-taħriġ (Opleidingsfondsen), u l-Provinżja ta’ Zeeland (Provincie Zeeland). L-impatt mistenni tas-sensji fir-rigward tal-impjiegi lokali, reġjonali jew nazzjonali 23. Il-ħaddiema ssensjati jgħixu fi bliet relattivament żgħar (sa madwar 50 000 abitant), hekk li s-sensji se jkollhom impatt lokali notevoli. 24. Il-konsegwenza fuq is-suq reġjonali tax-xogħol se tkun żieda konsiderevoli fil-qgħad minħabba l-għadd ta’ postijiet tax-xogħol battala huwa diġà limitat u mistenni li jkompli jonqos. Hemm ħafna li qed ifittxu x-xogħol fir-reġjun, meta mqabbla man-numri ta’ pożizzjonijiet miftuħa (f’Novembru 2011, total ta' 7 342 persuna kienu mingħajr impjieg filwaqt li kien hemm biss 585 post tax-xogħol battal f’Zeeland). 25. L-imsieħba soċjali jistennew li ħaddiema oħra f’kumpaniji upstream jew downstream jistgħu jitkeċċew bħala riżultat dirett tal-falliment ta' Zalco Aluminium Zeeland Company NV. Pakkett ikkoordinat ta' servizzi personalizzati li għandhom jiġu ffinanzjati u t-tqassim tal-ispejjeż stmati tiegħu, inkluża l-komplementarjetà tiegħu mal-azzjonijiet iffinanzjati mill-Fondi Strutturali 26. Qed jiġu proposti l-miżuri li ġejjin, li kollha jingħaqdu biex jiffurmaw pakkett ikkoordinat ta’ servizzi personalizzati mmirati lejn l-integrazzjoni mill-ġdid tal-ħaddiema fis-suq tax-xogħol: – Gwida ta’ Proċess Individwali (Għajnuna personali). Din l-attività bdiet b’laqgħa ġenerali dwar il-falliment, segwit minn 14-il workshop ta’ natura ġenerali aċċessibbli għall-ħaddiema ssensjati kollha f’Jannar 2012 bl-għan li jitfassal profil tal-ħiliet personali u edukattivi tal-ħaddiema u tkun provduta ċertifikazzjoni ta' ħilithom. Pariri dwar kif titħaddemm l-edukazzjoni jew it-taħriġ hija parti mill-gwida ta’ proċess individwali sabiex dawk li qed ifittxu x-xogħol jitħeġġu biex isiru aktar kompetenti fuq is-suq tax-xogħol. Id-disponibbiltà u l-użu potenzjali ta’ strumenti oħra fis-servizz ta’ Mobiliteitscentrum huma diskussi wkoll matul din il-miżura, pereżempju, workshops bħalma huma dwar l-applikazzjoni għal taħriġ utli għax-xogħol, intraprenditorija li awto-affidabbli, pariri dwar xogħol u tagħlim eċċ. Il-gwida se tiġi rreġistrata permezz ta’ formula ta’ għajnuna inizjali fil-forma u rapport diġitali fi tmiem il-miżura li se jipprovdi tagħrif siewi lil dawk li qed ifittxu impjieg kif ukoll lil dawk li qed jiggwidaw lill-istaff. – Gwida/evalwazzjonijiet okkupazzjonali: Din il-miżura se telenka l-għarfien u l-ħiliet tal-ħaddiema ssensjati mqabbla mal-ħtiġijiet tas-suq tax-xogħol bl-użu tal-proċedura tal-Akkreditazzjoni tat-Tagħlim Preċedenti (APL)[14]. Il-proċedura tal-APL twassal għal “esperjenza ċċertifikata” li telenka l-għarfien u l-kapaċitajiet tal-persuna. Dan l-għarfien u l-esperjenza jitqabblu ma’ standard nazzjonali kif jintuża għall-Edukazzjoni Vokazzjonali Intermedjarja, l-Edukazzjoni Vokazzjonali Ogħla jew mill-industrija. Din il-miżura se tgħin lill-ħaddiema biex isibu impjiegi ġodda xierqa bbażati fuq iċ-ċertifikati miksuba. – Taħriġ u taħriġ mill-ġdid: Wara l-gwida u l-valutazzjoni, is-servizzi se jħejju pariri edukattivi għal aktar azzjonijiet. Dan il-parir huwa ċentrali sabiex jitfassal Pjan ta’ Żvilupp Individwali (IDP) għal kull ħaddiem. Matul it-taħriġ tal-IDP, tista’ tiġi rakkomandata attenzjoni fuq impjieg ġdid li jista’ jkollu bżonn ta’ edukazzjoni jew taħriġ mill-ġdid. Il-maġġoranza tal-korsijiet tat-taħriġ se tinvolvu operatur u foreman li se jitħarrġu għall-kwalifika ta’ livell 3 tal-Edukazzjoni Vokazzjonali u Intermedjarju li hija l-ogħla kors ta’ taħriġ disponibbli fis-settur industrijali. L-attivitajiet ta’ taħriġ mill-ġdid se jkunu offruti prinċipalment bħala korsijiet u jistgħu jkunu twal bejn ġimgħa u sitt xhur. Kull parteċipant li jlesti l-kors jirċievi ċertifikat. – Servizzi ta’ rikollokament: Dawn is-servizzi jistgħu jitħaddmu individwalment kif ukoll fi gruppi. L-appoġġ ta’ rikollokament jinkludi t-tfassil tal-profil u għajnuna fit-tfittxija għax-xogħol u se jiġu adattati għall-ħtiġijiet tal-parteċipanti individwali adatti għall-kompetenzi u l-ħiliet tiegħu/tagħha waqt li jitqiesu l-bżonnijiet tas-suq tax-xogħol attwali. – Promozzjoni tal-intraprenditorjat L-idea ewlenija ta’ din il-miżura hija li jinħoloq programm ta’ appoġġ sabiex jgħin lill-ħaddiema ssensjsati biex isiru intraprendituri. Il-Pajjiżi l-Baxxi jqisu li dan jirrikjedi viżjoni ġdida dwar l-intraprenditorija bil-ħtieġa li jiġu inkorporati kwistjonijiet bħal, il-kriżi ekonomika attwali, il-bidla fil-klima, l-isfruttament tar-riżorsi naturali, id-diversità soċjali u r-Responsabilità Soċjali Korporattiva. Il-programm innifsu huwa sett strutturat tal-attivitajiet tan-negozju b’sett tan-nies u għodda ta’ appoġġ bl-għan tat-tnedija b’suċċess ta’ intrapriża ġdida. Kull ġimgħa l-kors se jinkludi assenjazzjonijiet żgħar. Kull ġimgħa se jipprovdi sagħtejn ta’ lezzjonijiet u kkowċjar. Il-kowċ jew il-konsulent jista’ jkun persuna tan-negozju (jew impjegat tal-Kamra tal-Kummerċ) li se jagħmilha ta’ mentor għall-ħaddiem jew ta’ espert disponibbli bħala riżorsa. – Miżuri biex jistimulaw ħaddiema mdaħħla fiż-żmien: Dawn il-miżuri se jgħinu lill-ħaddiema biex irawmu sens ta’ awtostima, apprezzament u l-utilità fis-suq tax-xogħol. Waqt il-workshops u t-taħriġ, eżempji prattiċi ta’ inizjattivi privati, lokali, reġjonali u nazzjonali u possibilitajiet ta’ tagħlim se jintrabtu ma’ rekwiżiti speċifiċi u l-profil tal-ħaddiema mdaħħla fiż-żmien. Dawn l-eżempji se jiġġeneraw għarfien prattiku u jistgħu jgħinu lill-parteċipanti jifhmu l-qawwa tagħhom u l-isfidi fis-suq tax-xogħol attwali. Il-ħaddiema se jkollhom jitgħallmu kif jaffrontaw xogħlijiet ġodda, ibbażati fuq l-esperjenza tagħhom, pereżempju bħala wieħed li jħarreġ jew tutur, u jaġixxu kif inhu xieraq. Possibbilment, se jkun stabbilit programm addizzjonali li fih wieħed li jħarreġ jew kowċ se jimplimenta gwida individwali u taħriġ orjentat lejn l-ambjent tax-xogħol il-ġdid. 27. In-nefqa għall-implimentazzjoni tal-FEG, li hija inkluża fl-applikazzjoni skont l-Artikolu 3 tar-Regolament (KE) Nru 1927/2006, tkopri attivitajiet ta' ġestjoni u kontroll kif ukoll tagħrif u pubbliċità. 28. Is-servizzi personalizzati ppreżentati mill-awtoritajiet Olandiżi huma miżuri attivi tas-suq tax-xogħol fl-azzjonijiet eliġibbli definiti bl-Artikolu 3 tar-Regolament (KE) Nru 1927/2006. L-awtoritajiet Olandiżi jistmaw li l-ispejjeż totali huma EUR 2 298 474, li EUR 2 185 145 huma nefqa għas-servizzi personalizzati u l-ispiża għall-implimentazzjoni tal-FEG hija ta' EUR 113 329 (4,93 % tal-ammont totali). Il-kontribuzzjoni totali mitluba mill-FEG hija ta’ EUR 1 494 008 (65 % tal-ispejjeż totali). Azzjonijiet || Għadd stmat ta’ ħaddiema identifikati || Spiża stmata għal kull ħaddiem identifikat (f’EUR) || Spejjeż totali (l-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Għajnuna personali || 616 || 139[15] || 85 800 Gwida/evalwazzjonijiet okkupazzjonali: || 150 || 2 153 || 322 950 Taħriġ u taħriġ mill-ġdid || 250 || 4 108 || 1 027 000 Servizzi ta’ rikollokament || 75 || 4 217 || 316 275 Promozzjoni tal-intraprenditorjat || 30 || 1 844 || 55 320 Miżuri biex jistimulaw ħaddiema mdaħħla fiż-żmien || 100 || 3 778 || 377 800 Subtotal tas-servizzi personalizzati || || 2 185 145 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet ta' tħejjija || || 0 Ġestjoni || || 28 332 Tagħrif u pubbliċità || || 28 332 Attivitajiet ta’ kontroll || || 56 665 Subtotal tan-nefqa għall-implimentazzjoni tal-FEG || || 113 329 Total tal-ispejjeż stmati || || 2 298 474 Kontribuzzjoni tal-FEG (65 % tal-ispejjeż totali) || || 1 494 008 29. Il-Pajjiżi l-Baxxi jikkonfermaw li l-miżuri deskritti hawn fuq huma kumplimentari għall-azzjonijiet iffinanzjati mill-Fondi Strutturali u li kull iffinanzjar doppju mhux se jitħalla jsir. Id-data/dati meta bdew jew meta huwa maħsub li jibdew is-servizzi personalizzati għall-ħaddiema affettwati 30. Il-Pajjiżi l-Baxxi bdew is-servizzi personalizzati lill-ħaddiema affettwati inklużi fil-pakkett koordinat propost lill-FEG għall-kofinanzjament fit-2 ta’ Jannar 2012. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-FEG. Proċeduri għall-konsultazzjoni mal-imsieħba soċjali 31. L-applikazzjoni proposta ġiet diskussa fil-15 ta’ Diċembru 2011 mal-imsieħba soċjali msemmija fil-punt 22 ta' hawn fuq. 32. L-imsieħba soċjali wkoll se jipparteċipaw fil-Mobility Centre Zalco (Mobiliteitscentrum Zalco - MCZ) li hija inizjattiva kollettiva tal-partijiet involuti fis-suq tax-xogħol ta’ Zeeland: Organizzazzjonijiet tal-ħaddiema (FNV, cnv, Union), organizzazzjonijiet ta’ min iħaddem (l-Għaqda ta’ Min Iħaddem Brabant Zeeland u SMB), il-muniċipalitajiet ta’ Zeeland (irrappreżentata minn muniċipalità waħda għal kull reġjun), l-istituti tat-taħriġ (l-Istituti tat-Taħriġ Reġjonali u l-Kulleġġ ta’ Zeeland), l-Istitut għall-iskemi ta’ Benefiċċji għall-Impjegati u l-Provinċja ta’ Zeeland. Il-Provinċja ta’ Zeeland hija f’kuntatt fuq il-livell uffiċjali u ta’ maniġment u mal-imsieħba soċjali dwar l-organizzazzjoni tal-MCZ. 33. L-awtoritajiet Olandiżi kkonfermaw li r-rekwiżiti stipulati fil-leġiżlazzjoni nazzjonali u tal-UE dwar sensji kollettivi, ġew osservati. Tagħrif dwar azzjonijiet li huma obbligatorji skont il-liġi nazzjonali jew skont il-ftehimiet kollettivi 34. Fir-rigward tat-twettiq tal-kriterji stabbiliti fl-Artikolu 6 tar-Regolament (KE) Nru 1927/2006, l-awtoritajiet Olandiżi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tissostitwixxix miżuri li huma r-responsabbiltà ta' kumpaniji bis-saħħa tal-liġi nazzjonali jew ftehimiet kollettivi; · urew bil-provi li l-azzjonijiet jipprovdu appoġġ lill-ħaddiema individwali u mhumiex se jintużaw għar-ristrutturar tal-kumpaniji jew ta' setturi; · ikkonfermaw li l-azzjonijiet eliġibbli msemmija hawn fuq ma jirċevux assistenza minn strumenti finanzjarji oħra tal-UE. Sistemi ta' ġestjoni u kontroll 35. Il-Pajjiżi l-Baxxi nnotifikaw lill-Kummissjoni li l-kontribut finanzjarju se jkun immaniġġat u kkontrollat mill-istess entitajiet li jimmaniġġaw u jikkontrollaw il-FSE. Il-Pajjiżi l-Baxxi fformulaw skema ppubblikata fil-15 ta’ Lulju 2009 inklużi l-kundizzjonijiet ewlenin mir-Regolament tal-FEG. Għall-applikazzjoni ta’ Zalco, se jitfassal ftehim bejn il-Provinċja ta’ Zeeland u l-Ministru tas-SZW (Sociale Zaken en Werkgelegenheid) li skontu l-Provinċja ta’ Zeeland se tiġi obbligata żżomm rekords amministrattivi, organizzati b’mod ċar u verifikabbli. Dawn se jiġu vverifikati mill-Aġenzija tal-Ministeru (Agentschap SZW). Finanzjament 36. Fuq il-bażi tal-applikazzjoni mill-Pajjiżi l-Baxxi, il-kontribuzzjoni proposta mill-FEG għall-pakkett ikkoordinat ta' servizzi personalizzati (inkluża n-nefqa biex jiġi implimentat il-FEG) hija ta' EUR 1 494 008, li tirrappreżenta 65 % tal-kost totali. L-allokazzjoni mill-Fond li proponiet il-Kummissjoni hija bbażata fuq it-tagħrif li l-Pajjiżi l-Baxxi għamlu disponibbli. 37. B'kunsiderazzjoni tal-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll tal-kamp ta' applikazzjoni tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 38. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 39. Permezz tal-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex, f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tkun organizzata laqgħa formali ta' trijalogu. 40. B’mod separat, il-Kummissjoni tippreżenta talba ta' trasferiment sabiex fil-baġit għall-2012 iddaħħal approprjazzjonijiet speċifiċi għall-impenji, kif mitlub mill-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlas 41. Se jintużaw approprjazzjonijiet mil-linja baġitarja tal-FEG biex ikopru l-ammont ta' EUR 1 494 008 meħtieġ għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (l-applikazzjoni EGF/2011/021 NL/Zalco mill-Pajjiżi l-Baxxi) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[16], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[17], u b'mod partikulari l-Artikolu 12(3) tiegħu, Wara li kkunsidraw il-proposta mill-Kummissjoni Ewropea[18], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja b’riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni u sabiex jiġu megħjuna fir-reintegrazzjoni tagħhom fis-suq tax-xogħol. (2) Il-kamp ta' applikazzjoni tal-FEG twessa’ għall-applikazzjonijiet ippreżentata mill-1 ta’ Mejju 2009 sat-30 ta' Diċembru 2011 biex jinkludi appoġġ għall-ħaddiema li jingħataw is-sensja bħala riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun. (4) Il-Pajjiżi l-Baxxi ppreżentaw applikazzjoni għall-mobilizzazzjoni tal-FEG, fir-rigward ta’ sensji fl-intrapriża Zalco Aluminium Zeeland Company NV u f’żewġ ditti fornituri (ECL Services Netherlands bv u Start), fit-28 ta’ Diċembru 2011 u ssupplimentawha b’informazzjoni addizzjonali sat-18 ta’ Ġunju 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ippreżentat proposta biex timmobilizza l-ammont ta’ EUR 1 494 008. (5) Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni ppreżentata mir-Renju tal-Pajjiżi l-Baxxi. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 1 494 008 f’approprjazzjonijiet għall-impenji u għall-pagamenti. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] B'konformità mat-tielet paragrafu tal-Artikolu 3 tar-Regolament (KE) Nru 1927/2006. [4] Statistika bbażata fuq l-Eurostat (d-dejta tal-Prodcom u COMEXT) kkwotati fir-rapport finali "Competitiveness of the EU Non-Ferrous Metals Industries" – il-Kuntratt Qafas "Sector Competitiveness Studies" – il-Kummissjoni Ewropea, id-Direttorat Ġenerali għall-Intrapriża u l-Industrija – il-5 ta’ April 2011. [5] European Aluminium Association (www.alueurope.eu). [6] “Communication from the Commission to the European Council - A European Economic Recovery Plan”, COM(2008) 800 finali tas-26.11.2008. [7] Eurostat: newsrelease euroindicators - Construction output. [8] http://www.acea.be. [9] ACEA - Statistics "new vehicle registrations by manufacturer and by vehicle category (Enlarged Europe)" - 2007 sa 2009. [10] ACEA - The automobile industry pocket guide (2010). [11] ACEA - Economic Report European Union (Marzu 2010). [12] ACEA - Economic Report European Union (Lulju 2011). [13] EGF/2010/002 Cataluña Automoción, COM(2010) 453 finali, EGF/2010/004 Cataluña Automoción, COM(2010) 616 finali, EGF/2010/031 Cataluña Automoción, COM(2011) 212 finali, EGF/2011/003 Cataluña Automoción, COM(2011) 447 finali. u EGF/2011/005 PT/Norte-Centro Automotive COM (2011) 664 finali. [14] http://www.kenniscentrumevc.nl/ [15] L-ispiża stmata reali għal kull ħaddiem provduta mill-Istat Membru hija ta' EUR 139 2857. Biex il-preżentazzjoni fit-tabella tiġi ssimplifikata, din iċ-ċifra ġiet irtundjata, bla ma ġiet immodifikata l-ispiża stmata totali għall-miżura kif ikkalkulata mill-Istat Membru. [16] ĠU C 139, 14.6.2006, p. 1. [17] ĠU L 406, 30.12.2006, p. 1. [18] ĠU C […], […], p. […].